## Odluka Hrvatske agencija za elektroničke komunikacije od 2. prosinca 2009.

### NN 2/2010 (4.1.2010.), Odluka Hrvatske agencija za elektroničke komunikacije od 2. prosinca 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

29

Hrvatska agencija za poštu i elektroničke komunikacije na temelju članka 12. st. 1. t. 12., članka 17. st. 3. i članka 74. Zakona o elektroničkim komunikacijama (»Narodne novine« br. 73/08), te članka 8. Pravilnika o dodjeli adresa i brojeva (»Narodne novine« br. 154/08), a povodom zajedničkog zahtjeva trgovačkog društva T-Mobile Hrvatska d.o.o., Zagreb, Ulica grada Vukovara 23, i trgovačkog društva HT – Hrvatske telekomunikacije d.d., Zagreb, Savska cesta 32, za davanjem suglasnosti na prijenos prava na uporabu adresa i brojeva, na temelju odluke ravnatelja od 2. prosinca 2009. g. donosi

ODLUKU

1. Trgovačkom društvu T-Mobile Hrvatska d.o.o., Zagreb, Ulica grada Vukovara 23, izdaje se suglasnost na prijenos prava na uporabu sljedećih adresa i brojeva na trgovačko društvo HT – Hrvatske telekomunikacije d.d., Zagreb, Savska cesta 32:

– kodova međunarodnih signalizacijskih točaka dodijeljeni odlukom Hrvatske agencije za telekomunikacije (klasa: UP/I-344-01/08-01/1299, urbroj: 376-12-08-04) od 29. lipnja 2008. g.

– kodova nacionalnih signalizacijskih točaka dodijeljeni odlukom Hrvatske agencije za telekomunikacije (klasa: UP/I-344-01/08-01/1299, urbroj: 376-12-08-02) od 29. lipnja 2008. g.

– kodova međunarodnih signalizacijskih točaka dodijeljeni odlukom Hrvatske agencije za telekomunikacije (klasa: UP/I-344-01/06-01/20, urbroj: 376-02-06-02) od 28. prosinca 2006. g.

– kodova međunarodnih signalizacijskih točaka dodijeljeni odlukom Hrvatskog zavoda za telekomunikacije (klasa: UP/I-344-01/04-01/04, urbroj: 376-02-04-26) od 6. travnja 2004. g.

– kodova nacionalnih signalizacijskih točaka dodijeljeni odlukom Hrvatskog zavoda za telekomunikacije (klasa: UP/I-344-01/04-01/04, urbroj: 376-02-04-25) od 2. travnja 2004. g.

– koda pokretne mreže dodijeljen odlukom Hrvatskog zavoda za telekomunikacije (klasa: UP/I-344-01/04-01/04, urbroj: 376-02-04-15) od 5. ožujka 2004. g.

– pristupnih kodova za javnu telekomunikacijsku uslugu u pokretnoj telekomunikacijskoj mreži dodijeljeni odlukom Hrvatskog zavoda za telekomunikacije (klasa: UP/I-344-01/04-01/04, urbroj: 376-02-04-1) od 15. siječnja 2004. g.

2. Trgovačkom društvu HT – Hrvatske telekomunikacije d.d. dodjeljuju se adrese i brojevi iz točke 1. ove odluke.

3. Prijenos prava na uporabu adresa i brojeva iz točke 1. ove odluke i dodjela adresa i brojeva iz točke 2. ove odluke proizvodi pravni učinak sljedećeg dana od dana upisa pripajanja u registarski uložak trgovačkog društva HT – Hrvatske telekomunikacije d.d. kod Trgovačkog suda u Zagrebu.

4. Do nastupa okolnosti iz točke 3. ove odluke, trgovačko društvo T-Mobile Hrvatska d.o.o. ovlašteno je upotrebljavati adrese i brojeve iz točke 1. ove odluke sukladno vrijedećim propisima.

5. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 9. studenoga 2009. g. zaprimila zajednički pisani zahtjev trgovačkog društva HT – Hrvatske telekomunikacije d.d. (u daljnjem tekstu: HT) i trgovačkog društva T-Mobile Hrvatska d.o.o. (u daljnjem tekstu: T-Mobile) za davanje suglasnosti na prijenos prava na uporabu adresa i brojeva sukladno članku 74. Zakona o elektroničkim komunikacijama (u daljnjem tekstu: ZEK) dodijeljenih T-Mobileu na HT. U predmetnom podnesku navedena društva navode da je zahtjev podnesen u svrhu kako bi HT po nastanku pravnih učinaka pripajanja, sukladno posebnim propisima, stekao pravo pružati elektroničke komunikacijske usluge koje pruža T-Mobile na području Republike Hrvatske.

Društva su specificirala predmetni zahtjev na način da se istim zahtijeva suglasnost za prijenos:

– 3 koda međunarodnih signalizacijskih točaka (ISPC) – Odluka od 29. 6. 2008., klasa: UP/I-344-01/08-01/1299, urbroj: 376-12-08-04

– 10 kodova nacionalnih signalizacijskih točaka (NSPC) – Odluka od 29. 6. 2008., klasa: UP/I-344-01/08-01/1299, urbroj: 376-12-08-02

– 2 koda međunarodnih signalizacijskih točaka (ISPC) – Odluka od 28. 12. 2006., klasa: UP/I-344-01/06-01/20, urbroj: 376-02-06-02

– 2 koda međunarodnih signalizacijskih točaka (ISPC) – Odluka od 6. 4. 2004., klasa: UP/I-344-01/04-01/04, urbroj: 376-02-04-26

– 6 kodova nacionalnih signalizacijskih točaka (NSPC) – Odluka od 2. 4. 2004., klasa: UP/I-344-01/04-01/04, urbroj: 376-02-04-25

– 1 kod pokretne mreže – Odluka do 5. 3. 2004., klasa: UP/I-344-01/04-01/04, urbroj: 376-02-04-15

– 2 koda za javnu telekomunikacijsku uslugu u pokretnoj telekomunikacijskoj mreži (NDC) – Odluka od 15. 1. 2004., klasa: UP/I-344-01/04-01/04, urbroj: 376-02-04-1),

Uvidom u evidenciju HAKOM-a utvrđeno je da su trgovačkom društvu T-Mobile Hrvatska d.o.o. dodijeljene prethodno navedene adrese i brojevi.

Nadalje, uvidom u zaprimljeni zajednički zahtjev T-Mobilea i HT-a za izdavanje suglasnosti za prijenos prava na uporabu adresa i brojeva, utvrđeno je da isti ispunjava uvjete propisane za izdavanje zatražene suglasnosti, kako je određeno člankom 74. ZEK-a, te člankom 8. Pravilnika o dodjeli adresa i brojeva (u daljnjem tekstu: pravilnik).

Stoga, utvrđeno je da isti sadrži sve podatke sukladno članku 74. st. 3. ZEK-a, te da je podnesen sukladno članku 74. st. 2. ZEK-a i članku 8. Pravilnika o dodjeli adresa i brojeva (u daljnjem tekstu: Pravilnik), odnosno na propisanom obrascu. Nadalje, utvrđeno je da su ispunjeni svi uvjeti propisani za primarnu dodjelu adresa ili brojeva propisani člankom 72. st. 2. ZEK-a, odnosno da je riječ o adresama ili brojevima namijenjenih Planom adresiranja ili Planom numeriranja u svrhu javne dostupne telefonske usluge u pokretnoj elektroničkoj komunikacijskoj mreži, kako je navedeno u zahtjevu, te da su adrese ili brojevi raspoloživi. Slijedom navedenog, donesena je odluka o izdavanju suglasnosti na prijenos prava na uporabu adresa i brojeva dodijeljenih T-Mobileu s T-Mobilea na HT, te su HT-u primarno dodijeljeni isti i odlučeno je kao u točki 1. i 2. izreke.

Nadalje, na temelju zahtjeva T-Mobilea i HT-a za donošenjem odluke o izdavanju suglasnosti koja bi imala učinak od datuma upisa pripajanja u registarski uložak trgovačkog društva HT – Hrvatske telekomunikacije d.d. kod Trgovačkog suda u Zagrebu, a uzimajući u obzir odredbu članka 522. st. 3. i 4. Zakona o trgovačkim društvima (»Narodne novine« br. 111/93, 34/99, 52/00, 118/03,107/07 i 146/08) i članka 11. Zakona o sudskom registru (»Narodne novine« br. 1/85, 57/96, 1/98, 30/99, 45/99, 54/05, 40/07), odlučeno je kao u točki 3. i 4. izreke.

Na temelju članka 14. ZEK-a, odlučeno je kao u točki 5. izreke.

Na temelju svega navedenog, a sukladno članku 12. st. 1. t. 12., članku 17. st. 3., članku 72. st. 2. i članku 74. ZEK-a, te članku 8. Pravilnika, odlučeno je kao u izreci.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: UP/I-344-01/09-01/3227
Urbroj: 376-09-04-06
Zagreb, 2. prosinca 2009.

Ravnatelj
dr. sc. Dražen Lučić, v. r.

Rješenje, NN 2/2010-29